|  |  |
| --- | --- |
|  | Este artigo amosa escritos xaponeses. Sen o soporte axeitado, o texto pode mostrar símbolos sen sentido, coma caixas, marcas e outros. |

***Berserk: The Golden Age Arc*** (ベルセルク 黄金時代篇, *Beruseruku Ōgon Jidai-hen*?) é unha serie de filmes de animación baseados na serie de manga de Kentaro Miura *Berserk*, na trama chamada Golden Age Arc. O proxecto foi anunciado como un novo anime en setembro de 2010. Os dous primeiros filmes, *Berserk: The Golden Age Arc I - The Egg of the King* e *Berserk: The Golden Age Arc II - The Battle for Doldrey*, foron estreados no Xapón en febreiro e xuño de 2012, e o terceiro, *Berserk: The Golden Age Arc III - The Advent*, en febreiro de 2013. O terceiro filme marca o comezo de adaptación inédita do manga que non fora adaptada na serie de anime. Viz Media licenciou os tres filmes para a súa estrea en vídeo.

Filmes
------

### *The Egg of the King*

*Berserk: Golden Age Arc I - The Egg of the King* (ベルセルク 黄金時代篇I 覇王の卵 Beruseruku Ōgon Jidai-hen Wan Haō no Tamago) saíu no Xapón o 4 de febreiro de 2012.

Guts é un mercenario que atrae a atención da Banda do Falcón e é forzado a unirse ó grupo logo de ser derrotado polo seu líder Griffith en dúas ocasións. Unha vez que a Banda do Falcón derrota ós Cabaleiros do Carneiro de Ferro de Chuder son recrutados polo reino de Midland para apoiar na guerra contra o reino rival. Durante un asedio, Guts e Griffith atópanse co Apóstolo Nosferatu Zodd o Inmortal, quen descobre que un Behelit pendura arredor do pescozo de Griffith e advírtelle a Guts que estar con Griffith será a súa perdición. Co tempo, Griffith é nomeado cabaleiro e o nobre Julius erra no seu asasinato, polo que Guts asasínao por orde de Griffith. En dito acto, Guts vese forzado a matar tamén a Adonis, un neno nobre, para non deixar testemuñas. Guts queda emocionalmente afectado e máis tarde escoita a Griffith falando coa princesa de Midland, Charlotte, acerca do seu concepto da amizade e do futuro.

### *The Battle for Doldrey*

*Berserk: Golden Age Arc II - The Battle for Doldrey* (ベルセルク 黄金時代篇II ドルドレイ攻略 Beruseruku Ōgon Jidai-hen Tsū Dorudorei Koryaku) estreouse no Xapón o 23 de xuño de 2012.

Por tres anos, Guts creu que a súa misión era acompañar a Griffith no seu soño. Pero despois de entender o punto de vista de Griffith, Guts decátase que precisa deixar a Banda do Falcón para tratar a Griffith como un igual e verdadeiramente chamarse o seu amigo. Ó mesmo tempo, sucede unha sanguenta batalla para capturar a fortaleza impenetrable de Doldrey do imperio de Chuder que contaba cunha tropa de máis de 30.000 soldados. Gañan a batalla e Guts deixa a Griffith tras un combate que gaña. Griffith déitase coa Princesa Charlotte, polo que é feito preso na Torre do Renacemento.

### *The Advent*

*Berserk: Golden Age Arc III - The Advent* (ベルセルク 黄金時代篇III 降臨 Beruseruku Ōgon Jidai-hen Surī Kōrin) estreouse no Xapón o 1 de febreiro de 2013.

Un ano despois de deixar a Banda do Falcón, Guts soubo que eles estaban fóra de Midland e perderon a súa forza, polo que regresa a axudar a ceibar a Griffith da Torre do Renacemento. Así, descobren que Griffith apenas está vivo xa que foi sometido a torturas durante todo aquel tempo. Cando Griffith intenta acabar coa súa vida, prodúcese unha eclipse solar, a cal leva ó mesmo líder, a Guts, Casca e o resto dos membros da Banda do Falcón a outra dimensión onde encontran ós seres malignos coñecidos como a *Man de Deus*. Din que a causalidade foi a que os trouxo a ese intre e Griffith debe decidir se sacrificar á Banda para ser o quinto membro da Man de Deus. Griffith acepta, sabendo que toda a Banda debe ser comida polos demos que acompañan a Man de Deus, os *Apóstolos*. Nesta batalla desesperada con fortes Apóstoles, Guts intenta rescatar a Griffith pero falla. Así, Griffith renace como Femto, o quinto membro da Man de Deus. Logo Femto viola a Casca diante de Guts e cando están a piques de perecer, Guts e Casca son salvados polo Cabaleiro da Caveira. Con este feito, Guts comeza a cazar Apóstolos sendo o seu obxectivo final vingarse de Griffith.

Notas
-----

1. ↑  Anime News Network, ed. (12 de xullo de 2011). "Berserk's Golden Age Arc to Be Made Into 3 Anime Films". Consultado o 18 de xullo de 2012.
2. ↑  Anime News Network, ed. (27 de setembro de 2010). "New Berserk Anime Project Launching (Updated)". Consultado o 18 de xullo de 2012.
3. ↑  Anime News Network, ed. (7 de abril de 2012). "Viz Media Licenses Berserk Film Trilogy". Consultado o 18 de xullo de 2012.
4. ↑  "Copia arquivada". Arquivado dende o orixinal o 17 de maio de 2015. Consultado o 11 de marzo de 2017.
5. ↑  "Copia arquivada". Arquivado dende o orixinal o 31 de xullo de 2013. Consultado o 11 de marzo de 2017.
6. ↑  Anime News Network, ed. (20 de febreiro de 2012). "Berserk's 2nd Film Slated for June 23". Consultado o 11 de xullo de 2016.
7. ↑  "Copia arquivada". Arquivado dende o orixinal o 04 de marzo de 2016. Consultado o 11 de marzo de 2017.

Véxase tamén
------------

### Ligazóns externas

* 

* *Berserk: Golden Age Arc I* na IMDb *(en inglés)*.
* 

* *Berserk: Golden Age Arc II* na IMDb *(en inglés)*.
* 

* *Berserk: Golden Age Arc III* na IMDb *(en inglés)*.

* Portal:Cine
* Portal:Xapón

|  |  |
| --- | --- |
| Control de autoridades | 
* Wd: Q3604759
* Synchronkartei: 23728

 |